  Виталий Пронин Куазь вазь шуналоз.Шаерысьтымы Куазез эскеронъя центр ивортэмъя, уйпалась бусыосын 70, нош лымшорын 40 сантиметр ӝужда лымы. Но 1-2 арня ӵоже куазь шуныт уй-нунал возиськиз ке, со шуналоз ӝог. Кылем арын но вазь шунтӥз. Дежурной синоптик Наталья Колокольцева верамъя, 8-тӥ мартэ ик 4 градус шуныт вал ни. Но апрель кутсконын шуак кезьыт кариськиз, лымы усиз. Таин валче лымы апрель пумын гинэ шуназ. Соин туннэ шуг вераны, макем вазь музъем шуналоз, шуэ Колокольцева. Матысь арнязэ шундыё возиськоз, 6 градусозь шуныт луоз.Бусыос лымылэсь вазь мозмытскизы ке но, номыр уродэз ӧвӧл, шуэ Гурт удысъя но сиён-юонъя министерствоысь будосъёсъя но музъем кусыпъёсъя ёзэн кивалтӥсь Николай Широбоков. Кышкыт луоз, тол вылэ кизем ӟег но турынъёс ӝужаса вуттэм бере шуак кынтӥз ке. Соку ваньмыз бырыны быгатоз. Нялтас вераса, лымы туэ тап-тап пуксемын. Со туж умой - мускытэз трос луоз, музъемез умой коттоз. Но туннэ вань мукет бадӟым сюлмаськон. Тулыс кизьыны кидыс начар - 75 процентэз гинэ ярамон. Нош ужпум пуктэмын, 86 процентэз ке но ӟеч мед луоз шуыса. - Уйпал ёросъёсын югдур эшшо но урод, - шуэ Николай Широбоков. - Яр, Кез, Балезино палъёсын 54-58 процентэз гинэ кидыссы ӟеч. Отын бер кизизы вал, ю тысь но бер ӝужаз, сое утялтон зор-кот улэ кылиз. Нянь вуымтэ ӧз вутты. Нош вуымтэ няньлэсь кыӵе кидыс потоз? Камбаркаын воксё но 19 процентэз гинэ кидыссы умой. Камбаркаос арысь аре лыдпусъёсын шум уг потто. Отын одӥг хозяйство сяна уг но ужа, шуыны луоз. Со но ляб. Туннэ ёросъёсты ӟеч кидыс басьтонэн вырыны косӥськом. Но хозяйствоослэн уксёзы ӧвӧл. Март пумын субсидия вуыны кулэ. Соку югдур интыысьтыз вырӟоз.Вырӟыны но сокем капчиен вырӟоз меда, юрттэт вуыса но? 1 килограммез умой кидыс 16-20 манет тыр усе. Тулыс вуэмъя дунъёс эшшо но ӝутӥськыны быгатозы. 1 гектар музъемез кизён понна шорлыдын 250 килограмм кидыс кулэ. Лыдъялэ ай, та гинэ 5 сюрс манетозь вуэ. Нош няньдэ 1 гектар вылэ гинэ уд кизьы ук! - Ёросамы «Восход» хозяйство ӟеч выжыысь кидыс будэтонэн огназ выре. Но со доры сомында хозяйствоос вазиськизы ни, ваньмызлы нокызьы но кидысэз уз окмы, - шуэ Балезино районысь валтӥсь агроном Татьяна Столбова. - Мукет районэ вазиськыны хозяйствоослэн коньдонзы ӧвӧл. Агрономъёсмы куспазы верасько, ог-генызы вошъяськозы шуыса. Озьы дунтэмгес усёз уго: ӟеч кидысэз фуражен воштыны луэ. Но асьме куспын гинэ ужанлэн пайдаез сыӵегес ни: чылкыт ке но, рядовой кидыс со - бадӟым урожай нокызьы но уз сёты. Ваньмы валаськомы: кулэ элитной кидыс. Соин ик туннэ быдэс районэн йырмес тӥяськомы, кыӵе луонлык шедьтоно кидысмес умоятыны. Тулысозь дыр вань на. Но со дыр туж ӝог ортчыны быгатоз. Елена Сараматова Туспуктӥз Денис Корнилов Теги: бусыужъёс гуртудыс куазь  